Meer as 400 vas oor geweld in Gauteng‘n Man wat glo ‘n drankwinkel geplunder het word deur polisiebeamptes in Pretoria in hegtenis geneem (28 Augustus 2019). Foto: Yeshiel Panchia/AP) Meer as 400 mense is in hegtenis geneem in verband met die geweld en plundery wat die afgelope week soos ŉ golf deur Gauteng gespoel het. David Makhura, premier van Gauteng, het Donderdag gesê wetstoepassers werk onverpoosd om vrede en stabiliteit in die provinsie te bewerkstellig te midde van die geweld wat grootliks op buitelanders gemik is. “Minstens 423 mense is in hegtenis geneem vir geweld en plundering reg oor die provinsie. In die Ekurhuleni-distrik is 89 mense in hegtenis geneem vir openbare geweld en daar is ook op twee ongelisensieerde vuurwapens beslag gelê,” het Makhura gesê. “Die wat in hegtenis geneem is, sal deur die volle mag van die gereg in die gesig gestaar word; ons strafregstelsel is gereed om af te reken met diegene wat hulle aan geweld, plundery en wetteloosheid skuldig maak. “Ons doen steeds alles in ons vermoë om die veiligheid van almal wat binne ons grense woon, landsburgers of buitelanders, te beskerm, ongeag hul status. Daar kan geen regverdiging vir kriminaliteit wees nie en enige besware moet binne die grense van die wet geopper word.” Hy het bygevoeg owerhede werk harde om ordelike en menslike bestuur van migrante te bewerkstellig. “Ons gaan gereeld ondernemings na om te verseker dat hulle aan die arbeidsregulasies van die land voldoen. Ondernemings wat die wette van die land oortree, word dienooreenkomstig beboet,” het hy gesê. Makhura meen Suid-Afrika se bande met ander lande op die vasteland is steeds sterk. “Suid-Afrika is ŉ integrale deel van die Afrika-vasteland en gaan voort om ŉ vreedsame, lewende en volhoubare Afrika aan te moedig. As Afrikane het ons ŉ gedeelde toewyding om vrede en kontinentale eenheid te vestig,” het die premier gesê. “Ons moet nooit vergeet of dit ligtelik opneem dat ons mede-Afrikane bygedra het tot die ontwikkeling van ons ekonomie en hierdie streek nie. Hulle het by ons gestaan gedurende die donker dae van apartheid. Net so help Suid-Afrikaners die ontwikkelende ekonomieë oor die vasteland. Ons het in die verlede hulpbronne in die SAOG-streek gedeel en sal voortgaan om dit te doen.”